РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/12-23

24. фебруар 2023. године

Б е о г р а д

ЗАПИСНИК

ЧЕТВРТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 7. ФЕБРУАРА 2023. ГОДИНЕ

Седница је почела у 12,08 часова.

Седници је председавао мр Дејан Раденковић, председник Одбора.

Поред председавајућег, седници су присуствовали: др Александра Томић, заменик председника Одбора, Верољуб Арсић, Живан Бајић, Тијана Давидовац, мр Нинослав Ерић, Далибор Јекић, Ђорђе Станковић, Зоран Сандић, Живота Старчевић и Зоран Зечевић, чланови Одбора.

Седници су присуствовали заменици одсутних чланова Одбора: Никола Радосављевић (заменик члана Одбора Драгомира Карића), Никола Нешић (заменик члана Одбора Небојше Зеленовића) и Далибор Шћекић (заменик члана Одбора Тијане Давидовац).

Седници нису присуствовали чланови Одбора: Снежана Пауновић, Павле Грбовић и Миодраг Гавриловић, нити њихови заменици.

Седници је присуствовао народни посланик Милован Јаковљевић, који није члан Одбора.

Седници су, на позив председника из Министарства привреде присуствовали: Дарко Митровић, државни секретар, Никола Витас, Катарина Обрадовић Јовановић, Душан Вучковић, Дубравка Дракулић, Биљана Жарковић и Драган Угрчић, помоћници министра и Луција Дујовић, шеф Одсека за припрему инвестиционих пројеката.

На предлог председника, Одбор је већином гласова (13 "за", један „није гласао“) утврдио следећи

Д н е в н и р е д

1. Разматрање Информације о раду Министарства привреде за период октобар-децембар 2022. године (10 број 02-629/22-3 од 26. јануара 2023. године);
2. Разматрање Извештаја Министарства привреде о стању поступка приватизације за јул 2022. године (10 број 02-348/22-6 од 24. августа 2022. године);
3. Разматрање Извештаја Министарства привреде о стању поступка приватизације за август 2022. године (10 број 02-348/22-7 од 23. септембра 2022. године);
4. Разматрање Извештаја Министарства привреде о стању поступка приватизације за октобар 2022. године (10 број 02-348/22-8 од 17. новембра 2022. године);
5. Разматрање Извештаја Министарства привреде о стању поступка приватизације за новембар 2022. године (10 број 02-348/22-9 од 12. децембра 2022. године);
6. Разматрање Извештаја Министарства привреде о стању поступка приватизације за децембар 2022. године (10 број 02-348/22-10 од 12. децембра 2022. године);
7. Разно.

Пре преласка на рад према утврђеном дневном реду, Одбор је већином гласова (12 "за", двоје "није гласао") усвојио записник Треће седнице Одбора.

На предлог председника, Одбор је већином гласова (12 "за", један „уздржан“ један "није гласао") одлучио да обједини расправу о првих шест тачака дневног реда.

Прва, друга, трећа, четврта, пета и шеста тачка: **Информација о раду Министарства привреде за период октобар-децембар 2022. године; Извештај Министарства привреде о стању поступка приватизације за јул 2022. године, Извештај Министарства привреде о стању поступка приватизације за август 2022. године; Извештај Министарства привреде о стању поступка приватизације за октобар 2022. године; Извештај Министарства привреде о стању поступка приватизације за новембар 2022. године, Извештај Министарства привреде о стању поступка приватизације за децембар 2022. године**

У уводној напомени Дарко Митровић, државни секретар у Министарству привреде, истакао је да је на седници присутан цео тим помоћника министра који је задужен за координацију рада у одређеним секторима и да ће одговорати на сва постављена питања.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* зашто је држава дозволила да се важан пројекат „Енергетика“ Крагујевац уради без дозвола; какав је план за „Енергетику“ Крагујевац, укупна дуговања предузећа су преко 12 милијарди динара;колико има тренутно средстава на рачуну „Енергетике“; да ли постоји могућност да се изврши уступање потраживања предузећа „Енергетика“ Крагујевац држави, а да држава пренесе свој удео у капиталу на локалну самоуправу;
* да ли су произвођачи пелета посећени од стране надлежног министарства;
* шта да ради предузеће коме локална самоуправа не одобри повећање цена, а применило је методологију коју је усвојило надлежно министарство.

У дискусији је истакнуто да је обавеза Србије према Међународном монетарном фонду да изради Нацрт закона о управљању привредним друштвима која су у власништву Републике Србије. Изнет је предлог да сва привредна друштва која имају проблем у пословању буду предмет извештаја Министарства привреде и да се свака три месеца прати ситуација у предузећима и буде предмет разматрања на седницама Одбора. Изнето је мишљење да је лоше руковођење у предузећу „Енергетика д.о.о.“ Крагујевац дошло на наплату. Када је ново руководство 2021. године преузело „Енергетику“ Крагујевац губитак је био пет милиона динара, 2022. године губитак је 560 милиона динара, а у 2023. години планирани губитак је 860 милиона динара. Затражена је информација колико има тренутно средстава на рачуну предузећа „Енергетика д.о.о.“ Крагујевац. Наведено је да се месечно за гас фактурише 200 милиона динара, а постоје и други трошкови и да је укупно дуговање овог предузећа преко 12 милијарди динара. У извештају о раду Министарства види се да је важна тема пелет, али су обрађене само две теме, а то је ограничавање цене и извоз пелета. Постројење фабрике пелета „Дорадо“ из Крагујевца, без студије утицаја на животну средину, смештено је стотинак метара од стамбених објеката, вртића, еко парка. Становници овог насеља и ширег окружења су од почетка рада фабрике на тој локацији, изложени континуираном деловању прашине и штетних гасова, нарочито у време интезивнијег рада фабрике. Намештај направљен од иверице, између осталог емитује формалдехид и није препоручљиво да се такав намештај налази у близини грејних тела у стамбеном простору. Светска здравствена организација је 1985. године препознала здравствени ризик од иверице која се користи у дрвној индустрији. Чланом 74. Устава Републике Србије грађанима је гарантовано право на заштиту животне средине и они се са правом питају ко ће да их заштити. Mинистарство привреде би требало заједно са Министарство за заштиту животне средине да посети све фабрике и произвођаче пелета и да се утврди да ли испуњавају еколошке стандарде.

Истакнуто је да поступке приватизације треба пратити како радници многих приватизованих фирми не би дошли у ситуацију у којој су били радници предузећа продатих у Аранђеловцу, као што су „Колектив“, „Стрела“, фабрика електропорецелана „ФЕП“, „Шамот“. Радници тих предузећа до данас нису решили своје проблеме и судске поступке. Поступци трају и по 10-15 година, и радници не могу да повежу свој радни стаж и остваре право на пензију.

Наведено је да су на седници Одбора за пољопривреду, шумарство и водопривреду донети закључци о теми из делокруга Одбора за привреду, регионални развој, туризам и енергетику. Народна банка Србије је одобрила репрограм дугова за велике хладњаче, што је у великој мери помогло да не дође до проблема који су могли да настану у Западној Србији, али и шире, јер велики број људи живи од производње малина. Требало би помоћи микро, малим и средњим хладњачарима који су у лошијем положају у односу на велике хладњачаре. Министар привреде је препознао проблем. У Фонду за развој опредељена су одређена кредитна средства по повољним каматним стопама да се помогне хладњачарима. Требало би узети у разматрање проблем малих хладњачара који још увек очекују да Влада донесе неко решење. Изнето је мишљење да Привреднa коморa Србије не функционише добро и да би их требало форсирати да раде на промоцији наших брендова као и да се путем амбасада широм света нешто ради по том питању.

Предложено је да чланови Одбора и народни посланици који то желе, а нису чланови Одбора, посете Привредну комору Србије и да представници Привредне коморе Србије презентују шта раде и какви су резултати њиховог рада.

Изнето је мишљење да је потребно да се стари дугови „Енергетике“ решавају истовремено са новим дуговањима, да се обезбеде средства за рационализацију трошкова и рачуна за гас пошто на рачуну тренутно нема средстава. Наведено је да фабрика пелета у Крагујевцу и даље ради иако су еколошки проблеми присутни годинама и судови доносе пресуде у корист грађана.

Изнето је мишљење да Унапред припремљени план реорганизације (УППР) није једина опција за решавање проблема „Енергетике“. Имајући у виду да су ЕПС и „Енергетика“ државна предузећа, а крајњи интерес Крагујевца с обзиром да се предузеће „Енергетика“ бави снабдевањем града топлотном енергијом, је да постане локално комунално предузеће. Затражено је појашњење да ли постоји могућност да се изврши уступање потраживања држави, а да држава пренесе свој удео у капиталу на локалну самоуправу што је по закону дозвољено. Изнето је мишљење да је то мање ризичан процес од Унапред припремљеног плана реорганизације (УППР), а имајући у виду да увек може да дође до неке нове ситуације које би предузеће „Енергетика“ Крагујевац евентуално одвело у ликвидацију. Изнето је мишљење да отпис дугова због аранжмана са Међународним монетарним фондом неће бити одобрен и да су пропуштене прилике претходних година, јер се менаџмент „Енергетике“ није озбиљно бавио проблемом занемарујући значај предузећа за град Крагујевац. Надлежно министарство, у сарадњи са Министарством одбране, требало би да ради на измирењу дугова предузећа „Застава оружје“ према предузећу „Енергетика“, који у овом тренутку износе 500 милиона динара текућег дуга. Укупан дуг „Застава оружја“ према „Енергетици“ је две милијарде динара. Ако се погледа структура дуга „Енергетике“, види се да се ради о дугу „Заставе“ са великим каматама. Отписом дуга од стране ЈП „Србијагас“ у висини од седам милијарди динара олакшано је функционисање „Енергетике“ Крагујевац. Министарство би требало да да одговор шта да ради предузеће коме локална самоуправа не одобри повећање цена, ако то предузеће примени методологију коју је усвојило надлежно министарство. У методологији је назначено да ако локална самоуправа не одобри повећање цена, за тај износ за који не одобри повећање цена дужна је да определи субвенције. Локална самоуправа Крагујевца не одобрава субвенције, а не одобрава ни повећање цена. Град Крагујевац је требао да одреагује онако како му дозвољава методологија и да издвоји средства за субвенције. Министарство не треба да дозволи да до тога долази.

Назначено је да нико не говори које фирме и од кад дугују новац „Енергетици“ Крагујевац. Одбор треба да се активно укључи и да се нађе најбоље решење за постојећи проблем, како се не би дошло у ситуацију да приватник преузме „Енергетику“ и што би довело до повећања цене грејања.

Извештаји Министарства привреде о раду и када су у питању поступци приватизације и мере које је Министарство реализовало, доказ су да постоји континуитет и да Министарство привреде води рачуна о потреби привреде и привредницима. Када је реч о приватизацији, приватизован је велики број проблематичних предузећа и решен проблем у периоду од 2012. године до данас. Наведен је пример крушевачке „Фабрике Мазива ФАМ“ која је данас фабрика „Valvoline“ и која је удвостручила капацитете производње, a оно што је остало из Фабрике мазива је сада Фабрика хемијских производа „Hemofluid“ која и даље успешно ради и сарaђује са фабриком „Valvoline“. Зједнички се радило са Министарством, менаџментом компаније, са градом и налазила су се решења. „Трајал корпорација“ данас је понос у Крушевца, а била је уништена продајом бугарској фирми, која је да би покрила дуговање продала своју фабрику гума и на крају оставила фирму у дуговима држави. Сада са новим власником фирма успешно послује. Средства се улажу за развој туризма на Јастрепцу. Системи какви су некада били ИМК, „14. октобар“, Хемијска индустрија „Жупа“ и многе друге фирме из Крушевца и целе Србије су прављени за један другачији привредни систем који је функционисао по другачијим правилима. Тржиште одлучује како треба пословати и интерес сваког менаџмента је да компанија дође до зараде, да на том тржишту може да се избори за своје место. Они који се не снађу на тржишту имају проблеме, али зато је ту држава и Министарство привреде и остала министарства да помогну да се такви ефекти ублаже, посебно када су у питању велике кризе. Имали смо кризу 2008. године, и тада када држава ништа није предузела пола милиона људи је остало на улици. У овим извештајима о приватизацији имамо мали број предузећа, што је позитивно. Предузеће „Енергетика“ Крагујевац је прављена за један другачији систем и треба је прилагодити једном новом начину функционисања. Циљ јесте да она постане градско предузеће које обавља комуналну делатност, а то је снабдевање топлотном енергијом. Министарство и држава ће урадити све што могу, а Одбор ће пружити подршку. Удвостручење бруто домаћег производа Републике Србије, повећање броја привредних лица, јачање Привредне коморе Србије резултати су спровођења доброг политичког програма.

Изнето је мишљење да су извештаји о приватизацији и Извештај о раду Министарства привреде за период октобар-децембар 2022. године веома садржајни, и показатељ су систематског и одговорног понашања Министарства привреде према институцијама, друштву и грађанима. Одбор треба одговорно да се понаша и приступа свим проблемима пред којима се налази наша држава и друштво поготово када је привреда у питању. Јачање привреде и привредни развој Србије је важан сегмент за побољшање унутрашње политике и спољно-политичке позиције Србије, јер само јака Србија може да одговори тренутним геополитичким изазовима. Јачање привреде, наставак подршке директним страним инвестицијама, јачање бруто домаћег производа, јачање и снажење међународне трговине, даља стабилност и финансијска и фискална и економска су јако важне за Србију.

Затражена је информација у вези ситуације у предузећу „Југоремедија“ из Зрењанина. Одбор треба да буде стручан и поред различитих мишљења како треба да се развија привреда, пољопривреда, туризам. Рад Одбора не треба политизовати.

У одговору на постављена питања и изнета мишљења, Драган Угрчић, помоћник министра, истакао је да је „Енергетика“ Крагујевац фирма која је била структуирана за тадашњу Заставу и као такав систем је превазиђен. Постојали су велики еколошки проблеми, компанија је генерисала огромне губитке, а губици су последица не плаћања дуговања пре свега према добављачима гаса и струје. Ушло се у један пројекат обезбеђена су средства и котлови су замењени, нема више пепела, тако да је еколошки проблем саниран. Оно што никада није требало да буде доведено у питање јесте да компанија ради и да престане да испоручује енергију и грађанима и компанијама као што су „Застава оружје“ и други. Они имају близу 400 запослених и предали су захтев Министарству рада, који је на добровољној основи, а тиче се социјалног програма где би запослени који желе да напусте компанију могли то да учине. Вишак запослених се појавио зато што је уградњом котлова део процеса аутоматизован и није потребан велики број запослених. Србијагас је у претходном периоду отписао значајан део потраживања. Од око сто милиона евра дуга колико сада књижи „Енергетика“, 80-90 процената дуга је према ЕПС-у. Дуг може да се реши само на три начина: да се плати, да се отпише или да се конвертује у капитал. Предлог је да се кроз Унапред припремљени план реорганизације (УППР) потраживање које ЕПС има према „Енергетици“ конвертује у власништво фирме и на тај начин се не угрозио биланс ЕПС јер не би дошло до отписа, а са друге стране ЕПС би вероватно у овом случају постао и већински власник „Енергетике“. Отпис може да поремети биланс ЕПС, а са друге стране плаћање од стране „Енергетике“ дуга ЕПС-у од сто милиона евра је нереално. За све ово је потребна политичка сагласност јер се ради о великим износима. Решење за „Енергетику“ Крагујевац би било да се смањи број запослених, да се направи квалитетан УППР који ће предузеће ослободити дугова. После овога остаје питање како они послују. Има неколико компанија дужника које су отишле у стечај као што су Застава камиони и Застава аутомобили. Није објективно очекивати од компанија у стечају чија је имовина продата, да се из стечаја намири део дуга. Има потраживања која нису реално наплатива. Тема ових извештаја није била „Енергетика“ Крагујевац и нема више много предузећа у поступку приватизације. Ппроблем предузећа „Енергетика“ Крагујевац решиће се на тај начин да предузеће на крају буду у власништву града Крагујевца, да предузеће буде без дугова и да врши испоруку и наплату топлотне енергије. Када су предузећа у поступку приватизације, имају могућност да користе средства транзиционог фонда која се налазе на разделу Министарства за рад, запошљавање, борачка и социјална питања. Анкета се спроводи у предузећу и сви који се изјасне за социјални програм и који испуњавају услове могу да добију средства из буџета са раздела министарства, то предузеће не кошта ништа. Када компанија није у поступку приватизације него је у власништву града или у власништву ЕПС-а све би то коштало или град или ЕПС. Предузеће је због тога у поступку приватизације да се покуша да се искористе механизми које закон дозвољава и да се среди стање у компанији. „Енергетика“ Крагујевац треба да прође исти процес кроз УППР као „Трајал“ из Крушевца који је консолидован и компанија сада послује са позитивним резултатом. Није идеја да се предузећа приватизују. Важно је да менаџмент предузећа „Енергетика“ добро ради и да може наплати услугу од корисника. Морају да се направе темељи за оне који ће управљати тим компанијама. Навео је пример „Телекома“. Када је 2015. године била неуспешно извршена приватизација, одлука о обустављању приватизације није стављена ван снаге и та одлука се налази у извештају. У вези „Југоремедије“ из Зрењанина, истакао је да је предузеће у стечају и да није било у већинском државном власништву у оном тренутку када је отишло у стечај. Предузеће које није у већинском власништву државе и оде у стечај, за тај стечај је надлежан Привредни суд који именује стечајног управника са листе стечајних управника. Агенција за лиценцирање стечајних управника је државна агенција која је надлежна када су у питању овакви стечајеви. Овлашћења државе у „Југоремедији“ из Зрењанина су само у смислу надзора.

Дубравка Дракулић помоћник министра привреде, навела је да је надлежност Министарства привреде унапређење рада и пословања јавних предузећа и у том смислу Министарство је било укључено у послове „Србија шума“ када се појавио проблем недостатка дрвета као сировине. Министарство привреде је сарађивало са Министарством пољопривреде, шумарства и водопривреде и са Кабинетом председнице Владе јер је проблем био велики имајући у виду да је пелет енергент. Еколошки аспект је веома значајан и по том питању требало би се обратити министарству надлежном за послове екологије.

Дејан Митровић, државни секретар у Министарству привреде, у вези положаја откупљивача малина и малих хладњачара који ове године имају губитке у пословању изнео је да надлежна министарства интезивно раде на проналажењу решења. Оно што је направило проблем су међународни проблеми јер је тржиште специфично. Малина је претежно извозни производ који Србија пласира највише на тржиште Немачке и ЕУ. Анализом је утврђено да је до проблема дошло зато што је стала потражња у зимском периоду и постојао је оправдани страх европских земаља од свеукупне кризе услед дешавања у Украјини и престали су да лагерују робу код њих. Почели су да узимају само онолико робе и у оним количинама које могу одмах да пласирају у трговинске ланце или евентуално неки скупљи финални производ. Одустали су од досадашњег концепта да откупе све. Из страха од поскупљења енергената у Немачкој, одустали су од лагеровања и складиштења робе у својим хладњачама и пребацили су терет складиштења на државу. Ту је настао проблем. Јасна су правила потражње и понуде: чим нема тражње цена пада. Без губитака се не може проћи, али се држава определила за концепт тржишне економије. Једино што може да се уради су мање интервенције ради повећања ликвидности за откупљиваче и извознике. Прати се проблем и Министарство привреде ће помоћи у складу са могућностима.

У дискусији су учествовали Никола Нешић, Дејан Раденковић, Далибор Јекић, Зоран Зечевић, Зоран Томић, Живота Старчевић, Зоран Сандић, Милован Јаковљевић, као и Драган Угрчић, Дубравка Дракулић и Дејан Митровић.

а) Сагласно члану 229. Пословника Народне скупштине, Одбор је већином гласова одлучио да прихвати Информацију о раду Министарства привреде за период октобар-децембар 2022. године;

б) Одбор је већином гласова усвојио Извештај Министарства привреде о стању поступка приватизације јул 2022. године;

в) Одбор је већином гласова усвојио Извештај Министарства привреде о стању поступка приватизације за август 2022. године;

г) Одбор је већином гласова усвојио Извештај Министарства привреде о стању поступка приватизације за октобар 2022. године;

д) Одбор је већином гласова усвојио Извештај Министарства привреде о стању поступка приватизације за новембар 2022. године;

ђ) Одбор је већином гласова усвојио Извештај Министарства привреде о стању поступка приватизације за децембар 2022. године.

Седма тачка: **Разно.**

Поводом дописа министра рударства и енергетике стигао којим обавештава Одбор да је потребно да одреди два члана Одбора за чланове Комисије за спровођење поступка за избор кандидата за чланове Савета Агенције за енергетику Републике Србије, председник Одбора је подсетио Одбор да је Одлуком Народне скупштине Републике Србије, на седници одржаној 22. марта 2018. године о избору председника и чланова Света Агенције за енергетику Републике Србије на период од седам година за председника Савета изабран Дејан Поповић, за чланове Савета проф. др Аца Марковић, на период од шест година, Дејана Стефановић Костић на период од шест година, Негица Рајаков, на период од пет година и Горан Петковић, на период од пет година („Службени гласник РС”, број 23/18). Одлука је донета на основу Закона о енергетици („Службени гласник РС”, број 145/14). Мандат од пет године ове године истиче Негици Рајаков и Горану Петковићу.

Према одредбама члана 40. Закона о енергетици, председника и чланове Савета бира Народна скупштина, по основу јавног конкурса, кога расписује и спроводи Комисија за спровођење поступка за избор кандидата коју образује Влада на предлог Министарства рударства и енергетике.

Одбор, на основу члана 40. Закона о енергетици и члана 54. Пословника, одређује два представника и о томе обавештава Министарство рударства и енергетике, ради припреме за Владу Предлога одлуке о именовању Комисије за спровођење поступка за избор кандидата за чланове Савета Агенције за енергетику Републике Србије. Комисија има пет чланова и чине је два представника надлежног одбора Народне скупштине и три истакнута стручњака са радним искуством у области енергетике преко 15 година. Законом је прописано да члан Комисије не може бити лице које је у радном односу у енергетском субјекту.

У дискусији која је уследила за члана Комисије за спровођење поступка за избор кандидата за чланове Савета Агенције за енергетику Републике Србије предложен је народни посланик Зоран Зечевић, члан Одбора. Зоран Зечевић се захвалио на предлогу и изјаснио се да није у могућности да прихвати кандидатуру. У дискусији је појашњена ранија пракса за избор чланова Комисије које предлаже Одбор, као и процедура која је предвиђена чланом 40. Закона о енергетици. Изнето је мишљење да је избор чланова Комисије која Народној скупштини предлаже кандидате за чланове Савета Агенције за енергетику изузетно важна тема и да је требало да буде тачка дневног реда.

Предложено је да се седница прекине, обаве консултације у вези ове тачке дневног реда и седница настави након консултација, а о времену и месту наставка седнице да предсеник обавести Одбор.

Председник Одбора је прихватио предлог и седница је прекинута у 13 часова и 30 минута.

**Седница је настављена 8. фебруара 2023. године, у 16 часова.**

Седница је почела у 16 часова.

Седници је председавао мр Дејан Раденковић, председник Одбора.

Поред председавајућег, седници су присуствовали: др Александра Томић, заменик председника Одбора, Живан Бајић, Зоран Томић, Верољуб Арсић, Зоран Зечевић, Далибор Јекић и Живота Старчевић, чланови Одбора.

Седници су присуствовали заменици одсутних чланова Одбора: Никола Радосављевић (заменик члана Одбора Драгомира Карића), Радован Тврдишић (заменик члана Одбора мр Нинослава Ерића).

Седници нису присуствовали чланови Одбора: Тијана Давидовац, Снежана Пауновић, Павле Грбовић, Зоран Сандић, Ђорђе Станковић, Миодраг Гавриловић и Небојша Зеленовић, нити њихови заменици.

Седница прекинута ради обављања консултација, настављена је према утврђеном дневном реду.

Председник Одбора је подсетио да је потребно да Одбор, на основу члана 40. Закона о енергетици и члана 54. Пословника, одреди два представника и о томе обавести Министарство рударства и енергетике, ради припреме за Владу Предлога одлуке о именовању Комисије за спровођење поступка за избор кандидата за чланове Савета Агенције за енергетику Републике Србије.

Предложио је да Одбор одреди народног посланика др Александру Томић, заменика председника Одбора и народног посланика Снежану Пауновић, потпредседника Народне скупштине и члана Одбора, за чланове Комисије Владе.

Одбор је већином гласова (8 "за" 1 "уздржан" 1 „није гласао“) прихватио предлог.

Седница је закључена у 16 часова и 2 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ мр Дејан Раденковић